Diari Oficial de la Generalitat Valenciana


Sumari del DOGV 3655, del 29-12-1999 (1999/10298)

RESOLUCIÓ de 23 de desembre de 1999, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes en l'àmbit del programa d'activitats de formació per a la indústria.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3655

Data del DOGV
:   29-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10449


Data del document
:   23-12-1999

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública
    * ajuda a la indústria
    * suport econòmic
    * petita i mitjana indústria

RESOLUCIÓ de 23 de desembre de 1999, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes en l'àmbit del programa d'activitats de formació per a la indústria. [1999/X10887]
  
Amb la finalitat de potenciar les activitats de formació ocupacional i contínua dels treballadors de la indústria valenciana, en el marc del Programa Operatiu del Fons Social Europeu per a la Comunitat Valenciana, d'acord amb les recomanacions de l'Acord Valencià per l'Ocupació i la Formació, pel que fa a actuacions relatives a la política industrial i de serveis, i en ús de les atribucions que se'm confereixen a l'article 1.3 de l'Ordre de 22 de desembre de 1999, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA), en matèria d'indústria, energia i pymes, resolc:
  
Article 1. Objecte i àmbit
  
L' objecte de la present Resolució és convocar i regular, d'acord amb l'Ordre de 22 de desembre de 1999 de la Conselleria d'Indústria i Comerç, la concessió d'ajudes en el marc del Programa d'Activitats de Formació per a la Indústria, d'acord amb les consignacions que per a l'IMPIVA establesca la Llei de Pressupostos de la Generalitat Valenciana per a l'any 2000.
  
Amb caràcter general, aquestes ajudes pretenen:
  
Facilitar formació d'especialització professional a aturats amb possibilitats d'inserció laboral en la indústria valenciana que pogueren aportar a aquesta un valor afegit.
  
Facilitar formació contínua de qualificació i actualització professional al personal de les indústries valencianes per tal d'afrontar els canvis tecnològics i econòmics en les millors condicions possibles de competitivitat.
  
Article 2. Accions recolzables
  
Projectes presentats per entitats sense ànim de lucre. Aquestos projectes podran ser:
  
Formació contínua, dirigida a treballadors en actiu:
  
1. Cursos de Reciclatge Professional (CRP). Activitats formatives amb caràcter presencial, l'objectiu de les quals siga la qualificació i actualització professional del personal de les empreses industrials valencianes. Els cursos tindran una durada entre 30 i 160 hores.
  
2. Formació Tutoritzada i a Distància (FTD). Programes formatius per a la qualificació i actualització del personal de les empreses industrials valencianes, basats en metodologies de formació a distància per via telefònica o telemàtica, períodes d'autoformació assistida amb materials didàctics específics, tutories individualitzades, o qualsevol altre tipus de metodologia innovadora que contribuesca a la facilitació de l'accés a la formació. Els cursos tindran una durada entre 20 i 160 hores. La durada del curs podrà ser variable en funció de l'alumne, però s'estimarà una durada mitjana com a base per al càlcul pressupostari.
  
Formació ocupacional, dirigida a aturats:
  
3. Mòduls Ocupacionals d'Especialització (MOE) dirigits a la inserció en la indústria valenciana d'aturats de llarga durada. Els cursos tindran una durada mínima de 100 hores.
  
4. Diplomes d'Especialització Professional (DEP) per a la inserció en la indústria valenciana de joves aturats de fins 25 anys. Els cursos hauran de tenir una durada mínima de 100 hores.
  
Altres característiques diferencials de cadascun dels tipus de curs que s'expressen en l'annex 1.
  
B. Projectes presentats per empreses industrials
  
5. Cursos a Mesura (CMD). Ajudes per a la realització d'activitats formatives elaborades sobre la base de mòduls prèviament definits per Instituts Tecnològics de la Xarxa IMPIVA i adaptar-los a les condicions particulars de cada empresa. Els mòduls oferits es publiquen de forma independent i es poden obtenir als instituts tecnològics o a l'IMPIVA. Cada acció formativa es pot preparar per a un grup d'entre 1 i 10 treballadors d'una empresa, com a màxim.
  
Les activitats formatives podran desenvolupar continguts relatius a tecnologies industrials i de la formació, gestió del producte industrial, gestió de la innovació, marketing i comerç internacional, i tècniques d'administració.
  
Article 3. Beneficiaris de les ajudes
  
A. Cursos de formació contínua i ocupacional: entitats sense ànim de lucre amb seu en la Comunitat Valenciana vinculades als sectors industrials amb acreditada experiència en la formació industrial i capacitat docent per dur a terme les activitats formatives proposades.
  
B. Cursos a mesura: pymes industrials amb seu social o establiment de producció industrial en la Comunitat Valenciana.
  
Article 4. Presentació de sol·licituds i termini
  
Les sol·licituds acompanyades de la documentació expressada en l'Annex 2, hauran de formalitzar-se segons els models que es proporcionaran a l'IMPIVA (Plaça de l'Ajuntament, 6, València), així com en les delegacions a Alacant (av. Esportistes Germans Torres, s/n. L'Albufereta) i a Castelló (av. de la Mar, s/n) o bé directament a través de la pàgina web de l'IMPIVA en la següent adreça: www.impiva.es , en aquest cas haurà de presentar-se l'imprés de sol·licitud i annex per triplicat. Un cop complimentades, les sol·licituds podran presentar-se en qualsevol de les seus de l'IMPIVA adés indicades, o en les formes previstes en l'article 38.4 de la Llei 30/1992, del Règim Jurídic de les Administracions Públiques i del Procediment Administratiu Comú.
  
No serà necessari aportar la documentació administrativa relacionada en l'Annex 2 que ja obre en poder de l'IMPIVA, sempre que es mantinga vigent i no hagen transcorregut més de cinc anys des de l'acabament del procediment al qual corresponguen. En els supòsits d'impossibilitat material d'obtenir un document, l'Impiva podrà requerir al sol·licitant la seua presentació o en el seu defecte, l'acreditació per altres mitjans dels requeriments als quals es refereix el document.
  
Quan la sol·licitud no reunesca els requeriments assenyalats en l'article 70 de la Llei 30/1992, de 26 de novembre del Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta ordre resulte exigible, es requerirà a l'interessat per a que en el termini de 10 dies subsane la falta o acompanye els documents preceptius, amb advertència que si així no ho fera, s'entendrà que ha dessistit de la seua petició.
  
3. Les sol·licituds hauran de presentar-se amb anterioritat a la relació del projecte, i en conseqüència, sols seran tinguts en compte a efectes del pagament de la subvenció, els justificants de data posterior a la del registre d'entrada del document de la sol·licitud. Tot i això, per a les ajudes concedides a les entitats sense ànim de lucre es podrà admetre excepcionalment la seua presentació posterior, sempre que això contribuesca a una millor consecució dels objectius d'aquesta resolució.
  
4. El termini de presentació de sol·licituds començarà el dia següent de la publicació d'aquesta disposició en el Diari Oficial de la Generalitat Valenciana si bé s'admetran a tràmit les sol·licituds presentades amb posterioritat a la data d'acabament dels programes del Pla de Formació de 1999, i finalitzarà:
  
A. Per als cursos de formació contínua i ocupacional presentats per entitats sense ànim de lucre el 17 de febrer del 2000.
  
B. Per als Cursos a Mesura presentats per pymes industrials, el 30 de setembre del 2000.
  
5. Amb la finalitat de potenciar la consecució dels objectius de la present Resolució, l'IMPIVA podrà traslladar les sol·licituds a altres programes o convocatòries d'ajudes.
  
Article 5. Criteris d'avaluació de les sol·licituds
  
Els criteris d'avaluació establerts amb caràcter general es concreten per a les ajudes previstes en la present resolució de la següent manera:
  
A. En el cas dels cursos sol·licitats per entitats sense ànim de lucre, aquestos criteris es concreten en l'adequació de les activitats proposades a les característiques delimitades en aquesta convocatòria respecte a continguts del curs, característiques i nombre d'alumnes, durada de les activitats, costos elegibles, etc. Afavorirà també la valoració de la sol·licitud, la disponibilitat i qualitat de les instal·lacions, personal i recursos propis suficients per a la docència i la gestió de la formació en funció del tipus i volum d'activitats que se sol·liciten.
  
B. En el cas dels Cursos a Mesura sol·licitats per pymes industrials s'aplicaran els següents criteris.
  
- Actuació formativa emmarcada en una planificació general de formació o de desenvolupament estratègic de l'empresa.
  
- Previsió d'avaluació de les repercussions del curs en l'empresa.
  
- Plantilla de l'empresa sol·licitant inferior a 100 treballadors.
  
- Primeres sol·licituds davant de múltiples sol·licituds d'una mateixa empresa al llarg del present exercici o en l'anterior.
  
Article 6. Resolució de la concessió d'ajudes
  
Per a l'avaluació dels projectes presentats es constituirà una comissió d'avaluació nomenada pel director general de l'IMPIVA que tindrà com a funció principal l'aprovació de barems del programa en funció dels criteris de valoració establerts i l'avaluació de les sol·licituds. Vista l'acta de la Comissió d'Avaluació, el director general de l'IMPIVA alçarà proposta al president de l'IMPIVA, qui resoldrà sobre l'adjudicació de les ajudes, fixant expressament la quantia i incorporant, en el seu cas, les condicions, obligacions i determinacions accessòries a les quals haja de subjectar-se el beneficiari. La resolució dictada pel president posarà fi a la via administrativa.
  
L'avaluació tecnicoeconòmica dels projectes presentats podrà ser objecte d'assessorament extern.
  
L'IMPIVA podrà concertar amb altres entitats la realització de cursos amb característiques diferents a les anteriors per a col·lectius que no tinguen satisfeta la necessitat de formació amb les ajudes aprovades d'acord amb les línies definides en l'Acord Valencià per l'Ocupació i la Formació.
  
El termini màxim per a dictar resolució i notificar-la als interessats serà de quatre mesos comptats a partir de l'acabament del termini de presentació d'aquestes. Transcorregut el termini sense que hi haja recaigut resolució, s'entendrà desestimada la sol·licitud de concessió d'ajuda en els termes previstos a l'article 44 de la Llei 30/1992, del 26 de novembre, del Règim Jurídic de les Administracions Públiques i del Procediment Administratiu Comú.
  
Article 7. Import de les ajudes. Acumulació
  
L'import màxim de l'ajuda per projecte es fixarà en funció del nombre d'hores i el tipus d'activitat formativa.
  
A. Per als cursos organitzats per les entitats sense ànim de lucre podrà arribar fins al 100% dels costos elegibles màxims estimats per l'IMPIVA. En el cas de formació contínua, cap empresa podrà ocupar més de 5 places d'un curs.
  
B. En el cas dels Cursos a Mesura sol·licitats per pymes industrials podrà arribar fins al 45% dels costos elegibles, amb un màxim de 13.000 pessetes d'ajuda per hora de formació. No podran acumular-se més de quatre ajudes per a Cursos a Mesura per empresa.
  
Article 8. Costos elegibles
  
Per als cursos organitzats per entitats sense ànim de lucre:
  
Costos de personal:
  
- personal formador propi.
  
- personal d'administració, gestió i serveis auxiliars.
  
Compres i serveis exteriors:
  
- formadors externs.
  
- altres costos directament imputables a l'activitat formativa.
  
Costos indirectes o d'estructura.
  
- Segons les instruccions i excepcions que es detallen en el Manual de Justificació Econòmica de les Activitats Formatives elaborat per l'IMPIVA a l'efecte.
  
B. Per als Cursos a Mesura, despeses de contractació de serveis externs (muntatge facturat pel Curs a Mesura). No es contemplen ajudes per a altres despeses associades al projecte ni costos de recursos humans.
  
Article 9. Obligacions del beneficiari: gestió de les activitats
  
Les entitats sense ànim de lucre que organitzen cursos recolzats per l'IMPIVA seran responsables:
  
De l'execució i desenvolupament de les activitats formatives, de les compres que puga realitzar i de les relacions amb el professorat i alumnat. Aquesta responsabilitat no podrà ser delegada en cap persona o entitat aliena a la beneficiària directa de les ajudes.
  
Queda prohibida l'existència de més d'un nivell de subcontractació injustificada. En cas que existira, l'entitat beneficiària emetrà un informe justificatiu indicant les raons que fan impossible realitzar l'activitat formativa sense l'anomenada subcontractació. S'exclou de l'obligació de realitzar aquest informe la subcontractació de professors unipersonals per part de l'empresa que facture la docència.
  
No podrà realitzar-se cap contractació amb empreses o entitats vinculades al beneficiari de l'ajuda. S'entén per empresa o entitat vinculada aquella en la que el 25% o més del seu capital, dels seus drets de vot, la seua participació, o qualsevol altre sistema de control, pertany directament al beneficiari de l'ajuda o conjuntament a diverses entitats vinculades al mateix. Es responsabilitzaran igualment de l'estricte acompliment de la legislació vigent en matèria laboral, fiscal, mercantil i d'incompatibilitats al servei de l'administració Pública.
  
2. De l'establiment de sistemes i criteris de selecció dels alumnes, de sistemes de control i avaluació de l'aprofitament dels alumnes al llarg dels cursos i al seu acabament, i del seguiment de l'alumnat amb posterioritat a l'acabament de l'activitat formativa.
  
3. De la gratuïtat de les activitats formatives per als assistents. Tot i això les entitats organitzadores podran sol·licitar als alumnes el pagament d'una fiança que serà retornada al finalitzar l'activitat excepte en el cas d'abandonament. L'entitat organitzadora deurà comunicar a l'IMPIVA la quantitat de la fiança que establesca amb anterioritat a la inscripció dels alumnes. L'anomenada quantitat no podrà superar les 25.000 pessetes per als cursos de fins a 100 hores de durada, o les 50.000 pessetes per als cursos de durada superior.
  
4. De la correcta utilització i aplicació dels formularis, procediments, models i terminis de gestió de l'activitat que l'IMPIVA disposarà i sol·licitarà per a:
  
4.1 La inscripció, selecció, control d'assistència i avaluació d'alumnes.
  
4.2 La comunicació de calendaris, horaris i documents de programació o execució de les activitats.
  
4.3 Altres informacions referides a les activitats que es puguen derivar dels requeriments del Programa operatiu de la Comunitat Valenciana del Fons Social Europeu.
  
5. De la sol·licitud prèvia per escrit de l'autorització de l'IMPIVA per a qualsevol reformulació del projecte objecte d'ajuda referida al títol i contingut del curs, durada, nombre de places i pressupost, així com de la notificació de qualsevol altre tipus de canvi en el mateix.
  
6. De la promoció de les seues activitats atenent-se a la normativa d'imatge que determinen l'IMPIVA i el Fons Social Europeu.
  
B. Les pymes industrials que realitzen Cursos a Mesura recolzats per l'IMPIVA seran responsables de la correcta utilització i aplicació dels formularis, procediments, models i terminis que l'IMPIVA disposarà i sol·licitarà, en especial per a aquelles informacions referides a les activitats que es pogueren derivar dels requeriments del Programa Operatiu de la Comunitat Valenciana del Fons Social Europeu.
  
Article 10. Liquidació de les ajudes
  
La liquidació de les ajudes es farà efectiva prèvia justificació de la realització del projecte objecte de subvenció, així com l'acreditació, en el seu cas, del compliment de les obligacions i condicions que s'hagueren establert en la resolució de concessió, en el termini d'un mes després de l'acabament de l'activitat formativa, excepte per a aquelles que finalitzen després del 12 de novembre del 2000, la data límit de les quals serà, en qualsevol cas, el 12 de desembre del 2000.
  
La justificació de les despeses es presentarà a través de l'aplicació informàtica SIDEC que es lliurarà per l'IMPIVA a les entitats beneficiàries.
  
Article 11. Pagament avançat de les ajudes
  
Amb caràcter excepcional, l'IMPIVA podrà avançar el pagament de l'ajuda amb la prèvia presentació pel beneficiari d'un aval bancari per la quantia avançada constituït d'acord amb la normativa vigent, en el Serveis Territorials de la Conselleria d'Economia, Hisenda i Administració Pública.
  
Els percentatges d'ajuda avançada podran ser amb caràcter general del 40% sense perjudici de la modificació en alça que poguera aprovar-se d'acord amb l'establert en la Llei d'Hisenda Pública de la Generalitat Valenciana.
  
DISPOSICIONS ADICIONALS
  
Primera
  
D'acord amb el que establesca la Llei de Pressupostos de la Generalitat Valenciana per a l'exercici 2000, es donarà publicitat a les línies de crèdit i a l'import global màxim destinat per a la concessió de les ajudes previstes en la present resolució.
  
Segona
  
Les ajudes descrites compten amb finançament del Fons Social Europeu (FSE) a través del Programa Operatiu de la Comunitat Valenciana, així com d'altres possibles fons, essent d'aplicació les disposicions que els regulen.
  
Tercera
  
Les activitats de formació hauran d'haver acabat el 30 de novembre del 2000. Sols excepcionalment, i prèvia autorització de l'IMPIVA, podrà prorrogar-se el termini esmentat per a l'acabament del vigent Programa Operatiu.
  
DISPOSICIÓ FINAL
  
S'autoritza al director general de l'IMPIVA per a dictar les resolucions escaients per al desenvolupament, eficiència i execució de la present Resolució.
  
València, 23 de desembre de 1999.- El president de l'IMPIVA: Fernando V. Castelló Boronat.
  
Annex I
  
Altres característiques dels projectes presentats per entitats sense ànim de lucre
  
Sols tindran recolzament activitats amb un mínim de 12 alumnes i un màxim de 20, excepte en la Formació Tutoritzada i a Distància, on el mínim serà de 20 i el màxim de 60 alumnes.
  
L'assistència dels alumnes a les sessions presencials serà obligatòria. Les faltes d'assistència que excedesquen al 20% de la durada d'un curs podran implicar l'expulsió del curs per a l'alumne i la minorització de les ajudes a l'entitat. Cap alumne podrà gaudir simultàniament de dues ajudes del Fons Social Europeu.
  
Formació contínua
  
1. Cursos de Reciclatge Professional (CRP)
  
Els alumnes seran necessàriament empresaris o treballadors en actiu per compte propi o alié, i hauran d'acreditar tal condició en la seua sol·licitud d'inscripció al curs. Queden exclosos els funcionaris i treballadors així com els treballadors de l'entitat que organitze el curs. Les empreses a les que pertanyen els alumnes hauran de tenir seu o establiment de producció en la Comunitat Valenciana. El nombre d'alumnes d'una mateixa empresa en un curs queda limitat a 5. Tindran prioritat els col·lectius amb especial dificultat per a la permanència en l'ocupació (majors de 45 anys en sectors on s'introduesquen noves tecnologies, ocupats de sectors o zones en processos de reconversió ...) o per a l'accés a la formació (propietaris i treballadors de microempreses, treballadors de zones allunyades de l'oferta formativa ...)
  
2. Formació Tutoritzada i a Distància (FTD)
  
Els alumnes acompliran els mateixos requeriments que en el cas dels CRP.
  
Haurà de desenvolupar-se amb base a centres de recursos de formació o entitats de formació industrial amb capacitat i mitjans per a suportar accions de formació a distància i recolzament als alumnes per mitjà de tutories, pràctiques i activitats. El recolzament a alumnes presentarà un horari ampli i flexible.
  
L'inici de l'activitat per part dels alumnes podrà realitzar-se en qualsevol moment al llarg d'un mes des de la data d'obertura del curs. El final de l'activitat es produirà en la data determinada per la sol·licitud. És obligatòria l'avaluació presencial final dels coneixements adquirits per l'alumne a la fi del curs així com almenys un exercici d'avaluació intermèdia per cada 30 hores de curs. La no realització de qualsevol dels exercicis d'avaluació serà considerada com abandó de l'alumne i podrà significar la minorització de l'ajuda a l'entitat.
  
Formació ocupacional
  
La formació tindrà obligatòriament caràcter presencial. Les entitats beneficiàries disposaran d'una assegurança d'accident i responsabilitat civil per a la cobertura dels alumnes al llarg del curs.
  
3. Mòduls Ocupacionals d'Especialització (MOE)
  
Els alumnes hauran d'haver estat aturats de forma continuada al llarg dels darrers 12 mesos o amb períodes d'activitat intermitent que no sumen més de 6 mesos al llarg dels darrers 24. Tindran prioritat els col·lectius de persones amb especial dificultat en la inserció professional (majors de 45 anys, dones majors de 30 anys, minusvàlids ...)
  
4. Diplomes d'Especialització Professional (DEP)
  
Els alumnes hauran d'acreditar ser joves aturats que no hagen complert els 26 anys d'edat el dia del començament de l'activitat formativa.
  
Annex II
  
Documentació a presentar junt amb l'imprés de sol·licitud
  
1. Documentació administrativa
  
Caldrà presentar-se original i còpia per a la seua compulsa en aquest Institut, o bé, còpies compulsades de la següent documentació, classificada en funció de la forma jurídica del sol·licitant:
  
Empreses individuals:
  
Impost sobre Activitats Econòmiques (IAE): alta o darrer rebut.
  
Fotocòpia del DNI.
  
Societats Civils o Comunitats de Béns:
  
Impost sobre Activitats Econòmiques (IAE): alta o darrer rebut.
  
Fotocòpia del DNI de tots els socis / comuners.
  
Tarja d'Identificació Fiscal.
  
Escriptura de constitució i modificació, en el seu cas.
  
Autorització de la resta dels socis / comuners a qui presenta la sol·licitud per a la realització del projecte, en cas que la representació es tinga de forma mancomunada.
  
Societats Mercantils i assimilades:
  
Impost sobre Activitats Econòmiques (IAE): alta o darrer rebut.
  
Fotocòpia de la Tarja d'Identificació Fiscal.
  
Estatuts vigents registrats en el registre corresponent.
  
Poder actual i inscrit de qui presenta la sol·licitud en el Registre Mercantil o registre corresponent.
  
En cas que la societat no estiga inscrita, certificació de la sol·licitud d'inscripció davant el Registre Mercantil.
  
Entitats sense ànim de lucre, associacions i altres institucions:
  
Impost sobre Activitats Econòmiques (IAE): alta o darrer rebut, o certificat d'exempció, en el seu cas.
  
Fotocòpia de la Tarja d'Identificació Fiscal.
  
Estatuts vigents registrats.
  
Escriptura de poder del representant legal o acta per la qual es nomena representant de l'entitat.
  
2. Documentació tècnica
  
Es presentarà un exemplar per curs de:
  
1. Imprés normalitzat d'ajudes a empreses (imprés de sol·licitud, annex i fitxa de tercers) segons model IMPIVA.
  
2. Memòria tècnica del projecte en funció del programa al qual se sol·liciten ajudes.
  
En el cas d'entitats sense ànim de lucre, es presentarà també un resum de totes les ajudes sol·licitades per a cursos.